  Виталий Пронин Удмуртиысь Правительство юрттэмъя Искусствоосъя элькун школаысь нылпиослэн «Шудон» фольклор ансамбльзы пыриськиз «Союз талантов России» фестивале. Москваысь соос бадӟым вормонэн бертӥзы. Вань пиналъёс шудо арганэн, куд-огез - крезен.Нырысетӥ инты басьтэмзылы оскыса-а, оскытэк-а, пиналъёс киязы бергато пияла кубоксэс. Вормеммы сярысь тодӥм, пе, но бызьыса сцена вылэ тубим.- Фестивале пыриськиз быдэс дуннеысь 13-лэсь ятыр коллектив, пӧлазы вал эстрадной амалэн кырӟасьёс, калык ансамбльёс, - вера «Шудон» ансамблен кивалтӥсь Юлия Павлова. - Жюри туж чурыт дунъяз, куд-огезлы шуиз но: тӥ калыккуспо фестивале пыриськиськоды ук, нош номерды сыӵе ляб. Нылпиос та вие жаль пото, соос малпало, асьсэзыс чебер но шонер сцена вылын возё шуыса - уго соосты озьы дышетӥзы.Ачиз Юлия Витальевна Удмурт кун университетысь «Чипчирган» ансамбль пыр потэмын. Шуэ, фольклор - со вашкалаеныз герӟась сӥньыс, сое вандыны уг яра. Соин ик пиналъёс ӵем пумиськыло арлыдо кырӟасьёсын, песянайёссылэсь кырӟанъёссэс, диктофонэ, кагаз вылэ гожтыса, ваё. Соосты ик концертъёсазы но быдэсто. Вань пиналъёс шудо арганэн, куд-огез - крезен. Но тужгес, пе, яратӥськом калык шудонъёсын шудыны. Ансамбле пӧртэм ёросъёсысь нылпиос ветло, со дӥськутсыя но адӟиське: Елена Беляева Кияса ёросысь, Лиза Дюкина Балезино ёросысь, Аня Васильева Алнаш ёросысь.  Но тужгес, пе, яратӥськом калык шудонъёсын шудыны.«Союз талантов России» конкурсын нылпиос возьматӥлям «Дэра гужатон» сям-йылолэз. Кызьы вера Юлия Павлова, берпуметӥ лымы кыльыку нылъёс пото вал дэра гужатыны. Дэраез огназэ ноку ӧз келлялэ, мӧзмыт медаз луы шуыса, шудылӥзы но, кырӟаллязы но. Ваньзэ тае нылпиос сцена вылын возьматӥзы.- Жюриос паймизы, нылпиос калык дӥсен, колошаосын, буяськытэк потӥзы шуыса - огшоры калык пӧлысь кадь. Ато, пе, пото тросэз - наш-наш буяськыса. Выль ним но сётӥзы - «Бурановские внучки».- Сцена вылэ потыкуды, кызьы кышкандэс быдтӥськоды? - юасько пиналъёслэсь.- Ачиз быре, - шуо. - Ми ваньмы ӵош ук.Мария Векшина Теги: искусствоосъяшкола  